b'\n_START_ARTICLE_\nPrahok\n_START_PARAGRAPH_\nPrahok on voimakkaan hajuinen kalatahna, jota k\xc3\xa4ytet\xc3\xa4\xc3\xa4n yleisesti kambod\xc5\xbealaisessa ruoanlaitossa. Sit\xc3\xa4 valmistetaan jauhamalla ja fermentoimalla pikkukaloja. Prahokkia valmistetaan joulu-tammikuussa, kun pikkukaloja on joessa runsaasti, ja sit\xc3\xa4 s\xc3\xa4il\xc3\xb6t\xc3\xa4\xc3\xa4n silloin koko vuodeksi. Vuonna 2009 Kambod\xc5\xbeassa valmistettiin 515\xc2\xa0000 tonnia kalajalosteita._NEWLINE_Prahokkiin k\xc3\xa4ytetty kalalaji on Henicorhynchus siamensis. Sit\xc3\xa4 valmistetaan usein joukolla. Kalat perataan ja murskataan perinteisesti polkemalla. Valmista tahnaa kuivatetaan p\xc3\xa4iv\xc3\xa4 auringossa, ja sen j\xc3\xa4lkeen se pakataan tiiviisti muoviin k\xc3\xa4ym\xc3\xa4\xc3\xa4n viikkojen tai kuukausien ajan. Hienoimpia lajeja kypsytet\xc3\xa4\xc3\xa4n kolme vuotta. Valmiina Prahok on harmaanruskeaa ja voimakkaan hajuista.'